RCL คาดรายได้ปี 65 โต 5-10% ลุยขยายกองเรือ เจาะโซนตะวันตก-อินเดีย
RCL คาดรายได้ปี 65 โตราว 5-10% รับดีมานด์ขนส่งสินค้า-ค่าระวางยังอยู่ในระดับสูง เลุยขยายกองเรือ เจาะตลาดโซนตะวันตก-อินเดีย
RCL คาดรายได้ปี 65 โตราว 5-10% รับดีมานด์ขนส่งสินค้า-ค่าระวางยังอยู่ในระดับสูง เลุยขยายกองเรือ เจาะตลาดโซนตะวันตก-อินเดีย
23 ธ.ค. 2564

นายทวินโชค ตันธุวนิตย์ ผู้อำนวยการอาวุโส (หัวฟน้าภูมิภาค ปฏิบัติการ และธุรกิจ) บริษัท อาร์ ซี แอล จำกัด (มหาชน) หรือ RCL เปิดเผยว่า บริษัทคาดว่าแนวโน้มรายได้ในปี 2565 จะเติบโตได้ราว 5-10% จากปีนี้ ตามทิศทางของการขนส่งสินค้าทางเรือที่ยังมีความต้องการใช้ที่สูง จากการฟื้นตัวกลับมาของเศรษฐกิจโลก โดยเฉพาะในกลุ่มของประเทศพัฒนาแล้วที่มีการฟื้นตัวกลับมาเร็ว ส่งผลให้การกลับมาของการขนส่งสินค้ากลับมาฟื้นตัวขึ้นเร็วกว่าที่บริษัทคาดไว้ ประกอบกับค่าระวางเรือมีการปรับตัวขึ้น ส่งผลบวกต่อรายได้ของบริษัทในปี 2565 ต่อเนื่อง
ขณะที่ในปี 2565-2566 บริษัทยังคงมีการรับมอบเรือขนส่งสินค้าใหม่เข้ามาต่อเนื่องในช่วง 2 ปีที่จะถึงนี้จำนวน 9-10 ลำ ซึ่งจะเข้ามาเสริมกองเรือของบริษัทในการให้บริการขนส่งสินค้าได้อย่างเพียงพอ โดยที่ปัจจุบันบริษัทมีกองเรืออยู่ทั้งหมด 42 ลำ อย่างไรก็ตามปัจจุบันบริษัทยังคงต้องเน้นไปที่การบริหารจัดการกองเรืออย่างมีประสิทธิภาพ เนื่องจากความต้องการใช้เรือขนส่งสินค้าของลูกค้าเข้ามามาก ทำให้ต้องมีการบริหารจัดการการขนส่งที่ดี
อีกทั้งด้านของปริมาณเรือที่รอการขนส่งสินค้าที่อยู่บริเวณท่าเรือมีปริมาณที่หนาแน่นมากในปัจจุบัน ทำให้บริษัทต้องมีการคำนึงถึงระยะเวลาในการที่ได้คิวในการขนสินค้าขึ้นเรือประกอบไปด้วย เพื่อไม่ให้กระทบต่อการขนส่งที่ล่าช้ากว่ากำหนดส่งมอบของลูกค้า ซึ่งเป็นสิ่งที่บริษัทให้ความสำคัญ
ด้านการขยายการให้บริการเรือขนส่งของบริษัทในปี 2565 จะเน้นไปทางภูมิภาคตะวันตกและอินเดียมากขึ้น เพราะเป็นโซนที่มีความต้องการใช้เรือขนส่งสินค้าในระดับที่สูงกว่าภูมิภาคทางด้านตะวันออก หลังจากที่เศรษฐกิจทางด้านภูมิภาคตะวันตกกลับมาฟื้นตัวอย่างรวดเร็ว แม้ว่าในปัจจุบันอาจจะสถานการณ์การแพร่ระบาดโควิด-19 สายพันธุ์โอมิครอนเข้ามากระทบบ้าง แต่มองว่าไม่มีผลต่อภาคธุรกิจมากเหมือนกับที่เคยเกิดขึ้นในช่วงการแพร่ระบาดโควิด-19 ปี 2563 และหลังจากโควิด-19 คลี่คลายแล้ว ภูมิภาคด้านตะวันตกกลับมาฟื้นตัวได้เร็วกว่าด้านตะวันออก ทำให้บริษัทเล็งเห็นโอกาสในการนำเรือไปให้บริการขนส่งมากขึ้น เพื่อสร้างการเติบโตให้กับผลการดำเนินงานในปี 2565